**8 наурыз ,аналар мерекесіне, көктем мерекесіне арналған**

 **«Көктем. Ана. Махаббат. » атты әдеби кештің жүргізілу сценарийі**

Мақсаты: Оқушыларды поэзияны сүюге, поэзия құдіретін түсінуге баулу

**1-жүрізуші :**

Көктем келді, қырларды гүлге орады,

Қонып жатыр көлдерге жыл қонағы.

Балғын баудың балауса бастарына

Шұғыламен шашырап нұр қонады.

**2-жүргізуші:**

Сәлем көктем,

Мен қайтадан туылдым

Көк аспанның күмісімен жуындым

Көк мұз жатқан шатқалында көңілдің

Ақ арманның бүрлейтінін ұғындым

**1-жүргізуші:**

Сәлем, көктем!

Өрнек қандай су салған,

Жасыл қырат, жасыл сағым бусанған.

Жас шағымда жиі ойнайтын жерлердің

 Жұпар иісін жұта берем жусаннан.

**2-жүргізуші:**

Сәлем көктем,

Кіл еңбекқор, кім асқақ

Жыл құстары жағдайымды сұрасқан

Көңілімнің оркестрін ойнатты

Тырпалардан нота түзген мына аспан

**1-жүргізуші:**

Иә,ән болып, жыр болып, қырларға толған гүл болып көктем де келді. көктем шуақ алып келді, қуат алып келді. көктеммен бірге аналардың төл мерекесі 8 наурыз келді!

**2-жүргізуші:**

Құрметті ұстаздар, қымбатты қыздар, сіздерді 8 – наурыз халықаралық әйелдер күнімен күнімен шын жүректен құттықтаймыз! Отбасыларыңызға амандық депдеріңізге саулық тілейміз.

**1-жүргізуші:**

Әйелге сай бар бақыт табыңыздар,

Барлығыңыз бақыты болыңыздар.

Қызғалдақтай құлпырып,күндей күліп,

Оттай лаулап,жұлдыздай жаныңыздар.

Ең бастысы көктеммен бірге келген

Мереке құтты болсын, ару қыздар!

**2-жүргізуші:**

Осынау көктемнің шуақты мерекесіне арналған ‘’Көктем – Ана - Махаббат’’ атты кешімізге қош келдіңіздер!

 Көктем

**Ә.Тәжібаев, М.Мақатаев 10 «Ә» Мадина .Азамат, Жансая**

( сахнаның әр жағынан шығады.музыка )

**Мадина**.Көтеріп күннің от лебін ,

Көгімнен түсті көктемім

Жылыта келді елімді

Жібіте таудың бөктерін.

**Азамат** Көтеріп күннің от лебін

Көгерте күнгей шөптерін

Шулатып аққу қаздарын

Көңіліме қонды көктемім

**Жансая** Көтеріп күннің от лебін

Әндете жетті көктемім

Соқасын сүйреп шықты да

Далама байтақ екті егін

**Мадина**.Неткен қызық сағыну көктем шағын

 Келеді ол тағынып көк моншағын.

Көктем-менің, көктем-ау, өткен күнім,

Көктем менің ғашығым, болашағым.

**Азамат** Көктем келді көтеріп гүл бақтарын,

Жүрегімді жібекпен құндақтады.

Тыңдай бердім, тоймадым, тыңдай бердім

Сұлу түннің сыңғарлы ырғақтарын.

**Жансая** Көктем, сенің ынтықпын сиқырыңа,

Сен қозғалсаң, құйылар күй құбыла.

Жайсаң жаның жасартар, есімді алар,

Алдандырмай өмірдің қиқымына

 **Мадина** Қыс өтті міне көрдің гой,

Бүркенген бетін ашты жер.

Ажары кірді жердің де,

Көгере берді көңілдер.

Бусанып будан боз топырақ,

Оянды тірлік тереңде.

Менің де жаным жапырақтап,

Жылуын берді өлеңге.

**Азамат** Көгерді міне,

Жапырақтар жаңа боянған.

Күн кандай жылы,

Тіршілік түгел оянған.

Көктемнің жайын

Көкек те сөйлей бастады,

Аспан мен жердің

Бояуларына тоя алмай.

**Мадина** Көшелер жатыр

Жаңбырмен жаңа шайынған.

Созылып күнге

Қарайды терек, қайыңдар.

Жапыраққа ғашық

Баһардың күйшіл құстары

Жақындап қапты

Әндерін жаздың дайындап.

 **Жансая.** Япыр-ай!

Неткен көктем!

Көктем!

Көктем!

Дүние-ау,

Сен осылай көкпеңбек пе ең?!

Қымырандай ашимын қырға шығып,

Өзегімді жалайды өткен-кеткен

 **Азамат.**Мына дала, мына өлкен жап-жас әлі,

Адамдардың жоғалды сан жасағы,

Бір ұрпаққа бір ұрпақ жалғасады,

Мына дала, мына өлке жап-жас әлі.

**Мадина.** Япыр-ай!

Неткен көктем!

Көктем!

Көктем!

Дүние-ау, сен осылай көкпеңбек пе ең?!

Мәңгі-бақи түлеген қаз қалпында,

Табиғат, керемет ең неткен, неткен?!

**Рысқұл Жібек 10 «Ә»**

Ағынындай уақыт асау аттың,

Өз дегенін оп-оңай жасау ақ тым

Ұлы мезгіл еркесі көктем келді

Жаршысындай жастық пен махаббаттың.

Сезіміне ұйытқан дүр жұмбақтай

Көктем келіп көңілге тұрдың бақтай,

Жасөспірім жігіттер жауқазындай

Құлпырады қыз біткен қызғалдақтай

Жүрегіне адамның мейір еккен

Ғашықтардың тілегін пейіл еткен

Табиғаттың керемет сәті емес пе

Сағындырып қауышқан сезім -көктем!

**2-жүргізуші:**

Бойымыздағы ең жақсы қасиеттер бізге анадан тарайды. Кез келген адамның әдептілігі мен жан дүниенің сұлулығы, ананың ақ сүтімен таралады.

**1-жүргізуші:**

Ана-әлемде ең сүйікті жан! Ананың орнын ешкім баса алмайды. Ана бізді мәпелеп, аялап, ақ сүтін беріп өсірген балаға ең жақын адам. Ана туралы Белинский «Дүниеде ана махаббатынан қасиетті нәрсе жоқ. Оның алдында адамдыынтықтырушы өзге нәрселер әлсіз келеді»-деген екен.

**2-жүргізуші:**

Ал Гюго болса, ‘’Нәзіктік атаулының жиынтығы – ананың алақаны, сондықтан да ол – сәби үшін ең жылы ұя‘’ – деп баға берген.

**1-жүргізуші**

Ендеше,келесі кезектіасыл аналарымызға арналған шығармаларға берейік.

**1.Т. Молдағалиев** **«Әйел –сенің ақылшың да тірегің» 9«А» Айберген, Айбек**

**Айбек** Сенікі ме менікі ме сонау гүл

Арман үшін жүрміз жағын алау жыр

Жат біреуге бақыт болып туатын

Әйелдерді еркелеткен жөн –ау бір.

Әйелді ылғи еркелеткен ер оңар

Әйелдерсіз тірлігіміз не болар

«Қой» дейтұғын қожаң егер болмаса,

 Еркек байғұс азып- тозып жоғалар

**Айберген**.Әйел –сенің ақылшың да айбарың

Ол барында естілмейді қайғы әнің

Әйел –сенің күзетшің де, сақшың да,

Әйел - сенің мерекең де мейрамың.

Бір өзінде барлық үміт ,бар арман,

Жеңбей қоймас нұрлы жанар қадалған,

 Барлық гүлден жұпар жинап бойына

Әйел күннің шуағынан жаралған.

 **Айбек** Әйел достар, бақытты боп, көп жаса,

Бақыт бол сен, бақытқа жер толмаса.

Өңкей батыр кімге керек, айтыңдар,

Жеңіс күнін қарсы алар жар болмаса?

Жалғыз жүріп жол табам деу далбаса,

Жігіт болсаң, жар табуға қам жаса.

Той думанның керегі не дүниеге,

Қуанбаса, әйелдер ән салмаса?

**Айберген**.Ол болған соң сен өзіңді зор сана,

Ол бар жерде басқа бақыт аңсама.

Әйел сені бағындырмай қоймайды,

Маңдайың – күн, басың – алтын болса да.

 **Айбек** Тыңда мені не інім, не ағасың,

Әйел білер басыңның да бағасын.

Сен әйелге бағынуың арқылы

Дүниеге билік айта аласың.

 **Айберген**. Сыйла әйелді, жоғарыдан бер орын

Көтер оның мерейі мен беделін.

Өз қызыңды сыйлағаның ол сенің,

Өз анаңды мәңгі құрметтегенің.

 **2. Бейбіт Құсанбек** **«Әже» 10 «Ә» Жандос**

Балалық кезім оралса еске күй табам.

Суреті келіп ғажайып шақтың ұйқы алаң.

Тау-тасты кезіп, аяқ-қол шыт-шыт жарылып,

Келгенде сонда алақан қандай сипаған!

Ақ пейіл әже-жазылған талай ақырып,

Жазайын мән де сияға қалам матырып.

Өмірде мынау басыма таяқ тигенде

Кең құшақ сол бір тұрады әлі шақырып.

Айналдым әже,пірі едің бала шағымның,

Бұлғандап еркін, пәле боп талай қағындым.

Әліге дейін әділдік таппай қалғанда,

Жүгіріп барып келеді саған шағынғым...

Әжелер деген- көнілдің атқан ақ таңы,

Ұрпағы оның - құлыны,күні, әппағы.

Дүниеде егер тәлімсіз ұрпақ көбейсе,

Балабақшаның әже бола алмай жатқаны.

Мейірімге әлі келемін ешбір тоя алмай,

Аялда, уақыт, алдай тұршы,аялдай!

Өмірдің нұрлы шуағы барын сездірген,

Осы адам қалса бір күн қайтем...оянбай...

**3. Төлеген Айбергенов «Ана» 10 «А» Мақсат, Нағашыбек**

**Мақсат** Арманыңды ақтармын ба жүрегімде тербесем,

Айға сіңлі, қарындассың қасиетті Жерге сен.

Мен өзіңді теңдесі жоқ құдірет деп түсінем,

**Нағашыбек** Сендік қуат мың есе артық жердің тарту күшінен.

Сұлу әлем, әлем сұлу сен жаратқан адаммен,

Көк жолының қарсылығын қағып тастап барам мен.

**Мақсат** Сендік қуат болар бәлкім, басын иді сол көк маған.

Әр кез сенен туылғанымды есіме алсам тоқтаман.

Ал ұмытсам ,ұмыт болып қаларымды білемін,

Ұмыт қалмау үшін менің шарқ ұрады жүрегім.

**Нағашыбек** Шат жүріп-ақ қас қаққанша боламын мен шерменде,

Жетім емес кей ананың жетімдігін көргенде,

Көз алдымда жас дөңгелеп булығам да ызадан,

Маған тіпті сөз келмейтін ұяттардан қызарам

**Мақсат** Бұл дүниеге онсыз-дағы кеткен жоқ па көп есең

О,аналар,кей пасықты жаратасың неге сен !

Тасбауырлар дүниеге келсін де тез кетсін де,

Әлде өзгелер ондайлардан жиіркенсін дейсің бе?

**Нағашыбек** Қай кеудені жылытады лапылдаған отпенен,

Өз кеудесін жылытуға құдіреті жетпеген.

Анаң саған керек болса,балаңа да сен керек,

Кезекпенен ауысатын ғұмыр ғой бұл дөңгелек.

**Мақсат** Ана керек о,адамдар,ана керек адамға,

Анасыздар аң сияқты күн кешіп жүр ғаламда.

Пікірімді ұнатпаған таптық та дер дананы,

Даналықтың қажеті жоқ сыйлау үшін ананы.

**Екеуі бірге.**Даналықтың қажеті жоқ сыйлау үшін ананы.

**4. Ән «Ана» Айдана 9 «А»**

 Махаббат

**1-жүргізуші:**

О,махаббат, сен әлі тірі ме едің?

Көзімнен ғайып болған күнім едің .

Гүлім едің, Елтіген түнім едің.

О,махаббат, сен әлі тірі ме едің?

**2-жүргізуші:**

О, махаббат, сен әлі тірі ме едің?

Тірі болсаң,мен де енді тірілемін.

Ақ періште алдына жүгінемін

Қолдай гөр ,ғашықтардың пірі мені...

**1-жүргізуші:**

Ақиық ақын Мұқағали махаббатқа осылай табынған екен . Махаббат -мәңгі жас, өлмейтін, ескірмейтін тақырып .Қолына қалам ұстаған шынайы таланттардың қай- қайсысы да бұл төңірекке соқпай аулақ қашып, сырт айналып кете алмаған.

**2-жүргізуші:**

Махаббат мәңгілік. Онсыз тірлік күңгірт. Дүние қараң. Өмір мәні шамалы.Сондықтан да болар, ұлы Абайдың өзі де: «махаббатсыз дүние бос» деп туп-турасын айтып, адалынан ақтарылады.

**1-жүргізуші:**

Иә, махаббат -өмір көркі,махаббат- адам өмірінің мәні мен сәні.Ендеше ,келесі кезекті мәңгілік тақырып -махаббатқа берейік.

**М.Мақатаев «Шыда » Ерасыл 10 «В»**

**Мұхтар Шаханов . «Махаббатты қорғау» Нұрбол, Гүлім(**екеуі екі жаққа қарап тұрады)

 **Жігіт**

Біз екеуіміз жолықтық

Бірақ тым кеш жолықтық

 Достасудан от тұтап, қоштасуға қорықтық.+-

Маған құйды жарығын сенің көңіл-терезең ,

Арқамызда- асқар бел,

Алдымызда- өр өзен.

 Өр өзеннен өтуге кім береді қайықты,

Кім бар бізді түсінер,кәне, кім бар байыпты?

Ал,қайықшы-қиқар шал

Жалынғанмен не бітті?

Қайығына қабаған итін байлап кетіпті...

Япырай, біз соншама дәрменсіз боп тудық па?

Бойымызда жоқ екен итті алдайтын қулық та.

**Қыз**

Көбелектің кеселі –

Тұрақсыздық деседі.

Гүлден алған шапағатты сезімі

Келесі бір гүлге жетпей өшеді...

Менің саған айтпағым да осы еді!

Амал бар ма,махаббатқа жан пидалық ете алмадың

Аққу-арман жалт бергенде,қуып көрдің,жете алмадың.

Жете алмадың,

Көлеңкеңнен алыс ұзап кете алмадың,

Жанар майын жағып біткен машинадай от алмадың.

Еркің қайда,

Сертің қайда

 Бөркің қайда құрып қалғыр?

Ең шешуші кез келгенде , тілің тістеп тұрып қалдың

Еңселім деп ойлаушы едім. Еркелеуші ем ерге балап,

Еңшешуші кез келгенде,тұрып қалдың жерге қарап.

Артық қорлық бар ма әлемде сенгеніңнен безінуден,

Құлай сүйген адамыңның осалдығын сезінуден...

Көз жасымды көрсетппеуге тырыстым мен саған бірақ,

Сен деп шыққан сенімімнің биігінен барам құлап.

Махаббатқа жан пидалық етпедің бе,

 Бәрі бекер!

Неді қалған қызығыңның нарқы кеміп ,мәні кетер.

Өзінің ең қасиетті әнін қорғай алмаған жан

Басқа істе де қабілетсіз...

 Бағы мәңгі жанбаған жан.

Сірә , бағың жана қоймас, басқан ізің кетті кейін,

Әйтседе мен жылап тұрып, жолың болсын деп тілеймін.(жүгіріп шығып кетеді)

**Ән. «Өмір өзен» Алмат, Айгерім**

**1-жүргізуші:**

Осымен сіздерге арналған «Көктем. Ана. Махаббат» атты кешіміз аяқталды.

**2-жүргізуші:**

Ықыласпен тыңдағаныңыз үшін көп-көп рахмет.

**1-жүргізуші:**

Жақсы бір жыр кешінде жолыққанша,сау-саламат болыңыздар!